Uznesenie Európskeho parlamentu o Marijskej republike



Úradný vestník 092 E , 20/04/2006 S. 0409 - 0410



P6_TA(2005)0182 Rokovania z Dohy v nadväznosti na rozhodnutie Generálnej rady WTO z 1. augusta 2004 Uznesenie Európskeho parlamentu o hodnotení rokovaní z Dohy v nadväznosti na rozhodnutie Generálnej rady WTO z 1. augusta 2004 (2004/2138(INI)) Európsky parlament, - so zreteľom na rozhodnutie ministerskej konferencie WTO z 1. augusta 2004 o pracovnom programe z Dohy, - so zreteľom na oznámenie Komisie adresované Rade, Európskemu parlamentu a Európskemu hospodárskemu a sociálnemu výboru z 26. novembra 2003"Obnovenie rokovaní o rozvojovom programe z Dohy – perspektíva EÚ", - so zreteľom na pracovný dokument Komisie "Rozvojový program z Dohy po Cancúne" z 25. septembra 2003, - so zreteľom na svoje uznesenie z 25. septembra 2003 o piatej ministerskej konferencii WTO v Cancúne [1], - so zreteľom na svoje uznesenie z 3. júla 2003 o prípravách na piatu ministerskú konferenciu WTO v Cancúne [2], - so zreteľom na vyhlásenie štvrtej ministerskej konferencie WTO, schválené 14. novembra 2001 v Dohe a so zreteľom na svoje uznesenie z 13. decembra 2001 o konferencii WTO v Katare [3], - so zreteľom na svoje uznesenie z 18. novembra 1999 o oznámení Komisie adresovanom Rade a Európskemu parlamentu o stanovisku EÚ k miléniovému kolu rokovaní v rámci WTO [4] - so zreteľom na svoje uznesenie z 15. decembra 1999 o tretej ministerskej konferencii WTO v Seattli [5], - so zreteľom na svoje uznesenie z 13. marca 2001, obsahujúce odporúčania Európskeho parlamentu Komisii k rokovaniam o programoch WTO "Built-In Agendas" [6], - so zreteľom na Sutherlandovu správu o budúcnosti WTO, - so zreteľom na svoje uznesenie z 9. marca 2005 o návrhu nariadenia Rady o uplatňovaní systému všeobecných colných preferencií [7], - so zreteľom na záverečné vyhlásenie tretej parlamentnej konferencie o WTO z 24. – 26. novembra 2004, - so zreteľom na svoje uznesenie z 25. októbra 2001 o otvorenosti a demokracii v medzinárodnom obchode [8], - so zreteľom na článok 45 rokovacieho poriadku, - so zreteľom na správu Výboru pre medzinárodný obchod a stanoviská Výboru pre rozvoj a Výboru pre poľnohospodárstvo a rozvoj vidieka (A6-0095/2005), A. keďže rozhodnutím prijatým 1. augusta 2004 v rámci generálnej rady WTO (ďalej len "Rozhodnutie") vytvorilo jej 148 členov rámec pre ďalšie rokovania v piatich kľúčových oblastiach rozvojovej agendy z Dohy (RAD) a obnovilo dôveru, ktorá bola narušená na rokovaniach v Cancúne, na základe nového ducha spolupráce s cieľom zaručiť úspešné zavŕšenie rokovaní v Dohe a mnohostranného obchodného systému, B. keďže je potrebné dosiahnuť rovnaký ďalekosiahly pokrok vo všetkých oblastiach obsiahnutých v Rozhodnutí a všeobecne v pracovnom programe RAD, pričom sa v rokovaniach uprednostní rozvoj, a keďže EÚ potrebuje obstáť v rozsiahlom programe, ktorého cieľom je náležitá liberalizácia obchodu, zrušenie všetkých dumpingových opatrení a opatrení narušujúcich obchod, posilnenie osobitného a rozlišujúceho zaobchádzania a ochranných mechanizmov pre bezpečnosť potravín na ustanovenie sociálnej spravodlivosti a rozvoja ako priority a na dosiahnutie väčšej integrácie rozvojových krajín do svetového obchodného systému, ktorá je cieľom vymedzeným v Zmluve o Ústave pre Európu (článok III-292.2.e), C. keďže úspešné zavŕšenie rokovaní z Dohy musí prispieť k podpore celosvetového hospodárskeho rastu, ktorý umožní znižovanie chudoby a keďže je potrebné, aby sa pri rokovaniach uprednostnili problémy spojené s podvýživou, hladom a zdravím, ako ustanovuje miléniová deklarácia OSN, D. keďže ďalšia regulácia v rámci viacstranného obchodného systému, optimálna integrácia rozvojových krajín do svetového obchodného systému a lepšia práca WTO boli vždy hlavnými cieľmi obchodnej politiky EÚ, E. keďže konečný termín na uzavretie rokovaní z Dohy, stanovený na 1. januára 2005 v záverečnom vyhlásení z Dohy, sa odložil na neurčito a šiesta ministerská konferencia je naplánovaná na december 2005 v Hongkongu, F. keďže pre Rozhodnutie malo osobitný význam politické úsilie, ktoré vynaložili komisári Lamy a Fischler, a dôležité návrhy zo strany EÚ, keďže pokrok, ktorý sa dosiahol v oblasti poľnohospodárstva, sa nezaznamenal v žiadnej inej oblasti, G. keďže technická pomoc a programy budovania kapacít majú veľký význam pri zabezpečovaní toho, aby rozvojové krajiny pripravili svoje hospodárstva na integráciu do svetového hospodárstva, zlepšili svoje možnosti rokovaní, výroby a vývozu, zlepšili vnútorné a regionálne obchodné trhy a zvýšili možnosti profitovať z ďalšej liberalizácie obchodu, H. Keďže RAD by mohla spôsobiť narušenie preferencií, ktoré EÚ poskytla krajinám AKT na základe dohody z Cotonou a rozvojovým krajinám na základe všeobecného systému preferencií (VSP) a iných obchodných preferenčných systémov, I. keďže doteraz sa nedosiahol pokrok v rokovaniach o prístupe k nepoľnohospodárskemu trhu (NAMA), a keďže prístup na trh dosiahnutý prostredníctvom zníženia ciel by nemal byť obmedzený necolnými prekážkami, J. keďže hospodársky význam služieb, ktoré sú kľúčovou oblasťou rokovaní z Dohy – samou o sebe a pre celkovú rovnováhu RAD – sa zvyšuje, ďalšie otvorenie trhov má tiež dôležitý potenciál pre rozvojové krajiny, ale je dôležité vyňať z liberalizácie služby, ktoré sú dôležité pre uspokojovanie základných potrieb, a keďže pokrok v tejto oblasti bol sklamaním, K. keďže EÚ stále požadovala rokovania o singapurských otázkach v rámci RAD v záujme rozvinutých, ako aj rozvojových krajín, a keďže uľahčenie obchodu prostredníctvom primeranej technickej pomoci a budovania kapacít podporí vývoznú schopnosť rozvojových krajín, L. keďže sa blíži koniec funkčného obdobia generálneho riaditeľa WTO a je potrebné vymenovať nového; keďže by sa mala ďalej zohľadniť Sutherlandova správa o budúcnosti WTO a rozprava kongresu USA o obnovení členstva USA vo WTO a o mandáte jeho obchodného zástupcu, M. keďže na základe článkov Zmluvy o Ústave pre Európu, týkajúcich sa spoločnej obchodnej politiky, sa Európsky parlament stane spoluzákonodarcom v otázkach medzinárodného obchodu, N. keďže parlamentný rozmer v rámci WTO je dôležitý ako prostriedok na vytvorenie spojenia s občanmi na účel posilnenia demokratickej zodpovednosti a transparentnosti WTO, O. keďže proces globalizácie a úloha, ktorú zohráva WTO, sa často interpretujú nesprávnym spôsobom, a keďže sú dôležité hĺbkové konzultácie s partnermi z občianskej spoločnosti a so sociálnymi partnermi, 1. víta Rozhodnutie prijaté 1. augusta 2004 generálnou radou WTO a spôsob, akým Komisia úspešne skončila rokovania; znovu opakuje svoju pevnú podporu slobodnému a spravodlivému mnohostrannému obchodnému systému v otázke podpory obchodu; príspevku k trvalo udržateľnému rozvoju a efektívnemu riadeniu globalizácie, ktorá by mala byť prospešná pre všetkých; rovnako zdôrazňuje výhody mnohostranného prístupu k obchodnej politike pre rozvojové krajiny v porovnaní s dvojstrannými dohodami; 2. vyzýva Komisiu, aby pokračovala vo vyžadovaní rýchleho pokroku vo všetkých oblastiach, na ktoré sa Rozhodnutie vzťahuje, aby mohla ísť do Hongkongu s vyváženým a ďalekosiahlym návrhom, ktorý uvedie rozvoj ako prvoradú otázku v rozprave; 3. zdôrazňuje, že je potrebné podporiť proces rokovaní, ktorý je prístupný pre všetkých, účinný a transparentný, k tomu sú potrebné politické iniciatívy na urýchlenie rokovaní a vypracovanie podrobného návrhu spôsobov rokovaní o poľnohospodárskych otázkach a o prístupe nepoľnohospodárskych výrobkov na trh (ΝΑΜΑ) do júla 2005; 4. žiada, aby sa správa o stave rokovaní, ktorú má generálna rada WTO predložiť v júli 2005, dôsledne držala faktov, aby vo verejnosti nevzbudila falošné nádeje, a žiada stanoviť dátum skončenia práce v rámci rokovaní v Dohe, po náležitom zohľadnení času, ktorý vyžadujú všetci účastníci rokovaní na svoju prípravu, najmä účastníci z rozvojových krajín; 5. žiada, aby budúce rokovania priniesli výsledky vo všetkých oblastiach RAD, ktoré skutočne podporujú integráciu rozvojových krajín, pri plnom zohľadnení ich záujmov a zameraní sa predovšetkým na špecifické problémy najmenej rozvinutých krajín, ktorým sa musí poskytnúť prístup bez vývozného cla a kvót v zmysle "kola rokovaní bez nevýhod"; rovnako žiada, aby výsledok kola rokovaní v Dohe prispel k plneniu rozvojových cieľov milénia podporovaním celosvetového hospodárskeho rastu; 6. žiada, aby sa preskúmali spôsoby pre zabezpečenie nevyhnutnej pružnosti vzhľadom na situáciu v každej rozvojovej krajine a aby MMF a iné organizácie uplatňovali tzv. mechanizmus zjednotenia trhu, ktorého zámerom je umožniť náhradu strát, ktoré môžu tieto krajiny utrpieť v dôsledku liberalizácie obchodu; 7. opätovne víta zvýšenú úroveň organizácie a sebadôvery dosiahnutú v rozvojových krajinách (G20, G33, G90 atď.), ktorá uľahčuje cieľ dosiahnutia dohôd a dáva nádej, že mnohostranný obchodný systém sa môže čestnejším spôsobom pretvoriť na realistický obchodný systém; 8. víta spôsob, ktorý uľahčil prístup menších delegácií k rokovacím stolom; blahoželá Komisii k jej podpore menších krajín, napr. tichomorských ostrovov, vytváraním programov technickej pomoci v týchto oblastiach; ale naliehavo žiada Komisiu, aby pokračovala v práci na väčšej transparentnosti a účasti na rozhodovaní WTO a aby pokračovala v podpore rozvojovým krajinám pri zlepšovaní ich účasti; 9. žiada Komisiu, aby zvážila prípadné uvedenie tzv. rozvojového balíka pre najmenej rozvinuté krajiny do rokovaní o poľnohospodárskych otázkach, aby tak tieto krajiny mohli čeliť otázkam bezpečnosti potravín a vidieckej zamestnanosti, ktoré sú základnými problémami pri odstraňovaní chudoby; 10. opätovne vyjadruje potrebu cielenej technickej pomoci a budovania kapacít ako dôležitého prvku pre rozvojové krajiny na to, aby sa obchod stal integrálnou súčasťou ich národných rozvojových politík a stratégií znižovania chudoby, aby sa zvýšila ich obchodná a vývozná kapacita, zlepšila ich schopnosť efektívne rokovať, uľahčilo uplatňovanie pravidiel WTO a umožnilo sa prispôsobenie a diverzifikácia ich hospodárstiev; 11. žiada, aby sa podporil obchod "juh – juh" so zreteľom na možnosti rozvoja, ktoré takýto obchod ponúka rozvojovým krajinám tým, že sa zváži odstránenie prekážok obchodu medzi nimi, ustanoví sa osobitné a rozlišujúce zaobchádzanie, ktoré umožní posilnenie zásobovacej kapacity najmenej rozvinutých krajín, a povzbudí sa voľný prístup najmenej rozvinutých krajín na trhy rozvíjajúcich sa krajín; 12. vyzýva Komisiu, aby náležite zohľadnila nepriaznivé účinky vzhľadom na preferenčné rozpätia RAD na dohodu z Cotonou a všeobecný systém preferencií (VSP), aby vypracovala osobitnú správu, ktorá preskúma vplyv rokovaní z Dohy na dohodu z Cotonou a VSP a zvážila opatrenia, ktoré by sa mali prijať na zaručenie účinnosti preferencií, ktoré EÚ poskytlo rozvojovým krajinám a najmä tým najchudobnejším; 13. víta Rozhodnutie pokiaľ ide o poľnohospodárstvo a naliehavo žiada členov WTO, aby venovali rovnakú pozornosť trom pilierom (vývozné dotácie, vnútroštátna pomoc a prístup na trhy) a aby sa v júli 2005 dohodli na tom, že prijmú záväzok zabezpečiť podrobný spôsob rokovaní na nadchádzajúcej ministerskej konferencii v Hongkongu; 14. žiada, aby sa tieto opatrenia, ktoré sa týkajú vývozných dotácií, vnútroštátnej pomoci a prístupu na trhy, uplatňovali súčasne všetkými rozvinutými krajinami, ktoré sú členmi WTO, aby sa tak zabránilo jednostranným ústupkom zo strany EÚ, pričom sa na rozvojové krajiny uplatní osobitné a rozlišujúce zaobchádzanie; 15. podporuje rovnomerné postupné ukončenie vývozných dotácií, s úplnou súbežnosťou všetkých foriem vývoznej konkurencie, všetkými priemyselnými obchodnými partnermi; 16. vyzýva Komisiu, aby pokračovala v plánovanej reforme spoločnej poľnohospodárskej politiky a víta v súvislosti s vnútornou podporou skutočnosť, že Rozhodnutie neoslabuje ani európsky model poľnohospodárstva, ani dohodu z Luxemburgu o reforme spoločnej poľnohospodárskej politiky; zdôrazňuje potrebu definovať spoločné opatrenia nachádzajúce sa v tzv. zelenom balíku vrátane oddelenej pomoci, umožňujúcim podporiť viacfunkčnú povahu poľnohospodárstva a podporiť tak vidiecky spôsob života a pracovné miesta na vidieku; 17. žiada, aby sa s ohľadom na prístup na trhy podporila spravodlivá a objektívna rovnováha medzi požiadavkami rozvojových krajín a stabilitou a životaschopnosťou trhov Spoločenstva; žiada v tejto súvislosti, aby sa náležite a presne vymedzil pojem "citlivý výrobok" a aby bolo možné zachovať záväzky týkajúce sa ciel, buď vo forme hodnotových, alebo vo forme špecifických ciel; 18. zdôrazňuje vysokú úroveň prístupu na trh EÚ v prípade poľnohospodárskych výrobkov z rozvojových krajín a vyzýva ostatných rozvinutých partnerov a rozvíjajúce sa krajiny, aby pristúpili k ďalšiemu otváraniu svojich trhov pre najmenej rozvinuté krajiny; 19. vyzýva na rokovania o zemepisných faktoroch, ktoré sú kľúčovým prvkom pre orientáciu smerom k zlepšenej kvalite získavania maximálneho úžitku z poľnohospodárskej výroby, aby sa plne zohľadnili v rozhovoroch o prístupe na trh s poľnohospodárskymi výrobkami; 20. víta rozhodnutie vytvoriť komplexný, pohotový a osobitný prístup, nezávislý od ostatných sektorových iniciatív, k otázke bavlny, ako aj zriadenie osobitného podvýboru k tejto otázke; tieto opatrenia by mali platiť do konkrétneho termínu a mali by sa doplniť programami na podporu štrukturálnej reformy pre farmárov a priemysel v postihnutých regiónoch EÚ a Svetová banka a Medzinárodný menový fond, rozvojový program OSN a iné medzinárodné organizácie by mali prijať opatrenia rozvojovej podpory pre rozvojové krajiny; 21. vyzýva Komisiu, aby urýchlila rokovania o ΝΑΜΑ a definovala primeraný vzorec na odstránenie alebo zníženie vysokých sadzieb, maximálnych sadzieb a zvyšovania sadzieb a aby tiež preskúmala možnosť čiastočnej reciprocity zo strany rozvojových krajín a aby náležite zohľadnila pružnosť, ktorú vyžadujú, a uplatnila pri nich, ako aj pri najmenej rozvinutých krajinách zásadu osobitného a rozlišujúceho prístupu; zdôrazňuje ďalej, že dôležité obchodné a rozvojové výhody budú zabezpečené otvorením trhu "juh – juh", najmä na strane vyspelejších rozvojových ekonomík; rovnako poukazuje aj na potrebu, aby všetci obchodní partneri odstránili netarifné prekážky, ak je to odôvodnené; 22. odsudzuje skutočnosť, že sa nestanovil žiaden osobitný rámec pre služby, hoci víta prijaté odporúčania a nalieha na všetkých členov WTO, aby predložili prehodnotené ponuky vysokej kvality do určenej lehoty v máji 2005, s osobitným ohľadom na tie odvetvia a formy poskytovania služieb, ktoré sú v záujme vývozu rozvojových krajín (ako je stanovené v prílohe C k Rozhodnutiu); žiada, aby sa k liberalizácii služieb vo verejnom záujme pristupovalo obozretne, vyzýva, aby boli z liberalizácie vyňaté služby súvisiace so zdravím, vzdelaním a audio-vizuálnym odvetvím, a aby boli tiež vyňaté služby týkajúce sa základných potrieb ľudí, ako je voda a energia, pretože je nevhodné požadovať od rozvojových krajín liberalizáciu týchto služieb spôsobom, ktorý bude viesť k ich likvidácii; 23. konštatuje, že poľnohospodárstvo je skutočne najdôležitejšou kapitolou v rámci týchto rokovaní ale poukazuje na to, že musí byť hnacou silou a že pokrok v tejto oblasti sa musí využiť ako páka a ako výhoda pri rokovaniach, aby sa pokročilo v iných oblastiach, najmä týkajúcich sa obchodu so službami a lepšieho prístupu k priemyselnému tovaru pre všetkých členov WTO na základe efektívneho znižovania dovozných ciel a iných obchodných bariér; 24. víta dosiahnutú dohodu o začatí rokovaní týkajúcich sa uľahčenia obchodu, ktorá zlepší vývoznú schopnosť rozvojových krajín, a odstránenie ostatných singapurských otázok z rokovaní vníma ako pozitívne gesto EÚ voči rozvojovým krajinám, ale zároveň zdôrazňuje možnosť rokovať o týchto otázkach v mnohostrannom rámci v záujme rozvinutých ako aj rozvojových krajín; žiada, aby sa rešpektovali zásady dohodnuté v prílohe D k Rozhodnutiu, najmä vzhľadom na osobitný a rozlišujúci prístup a pomoc rozvojovým krajinám po náležitom zohľadnení prechodných období na uplatňovanie záväzkov a zlučiteľnosti s administratívnymi a inštitucionálnymi možnosťami týchto krajín; 25. žiada pragmatický, nepretržitý pokrok v oblastiach, na ktoré sa Rozhodnutie nevzťahuje, akými sú protidumpingové opatrenia a dotácie, TRIPS, environmentálny rozmer medzinárodného obchodu a zemepisné fakty, vrátane otázok týkajúcich sa rozšírenia ich ochrany na iné výrobky ako víno a liehoviny, v súlade s mandátom z Dohy; 26. zdôrazňuje, že pri súčasných rokovaniach WTO sa musí venovať zvýšená pozornosť ochrane a dodržiavaniu práv duševného vlastníctva, okrem iného v súvislosti s TRIPS; vyslovuje ľútosť nad tým, že mnohé krajiny WTO sú stále ľahostajné k boju proti falšovanému a pirátskemu tovaru; 27. vyzýva všetky strany aby sa čo najintenzívnejšie usilovali o dosiahnutie dohody v súvislosti s vymenovaním nového generálneho riaditeľa WTO, ktoré je plánované do mája 2005, aby tak proces menovania nebránil pokroku rokovaní v Dohe; 28. zdôrazňuje potrebu ďalekosiahlej reformy WTO a považuje Sutherlandovu správu za prvý krok v prípravnej práci na vytvorenie účinnejšej, otvorenejšej, demokratickejšej a transparentnejšej organizácie a na dosiahnutie intenzívnejšej politickej účasti na rokovaniach; 29. vyzýva na ďalšie inštitucionálne reformy na účely zdokonaľovania úlohy inštitúcií WTO a zlepšenia rozhodovacieho procesu, mechanizmu urovnávania obchodných sporov a dialógu s občianskou spoločnosťou; uznáva, že WTO musí poskytovať zodpovedajúce informácie a vysvetlenia občianskej spoločnosti o svojich zásadách a opatreniach, aby zabránila značne nesprávnemu chápaniu a vysvetľovaniu procesu globalizácie a úlohy, ktorú zohráva WTO; preto víta Sutherlandovu správu, ktorá v mnohom bráni tejto kritike a nepochopeniu; 30. opätovne vyjadruje potrebu uznanú v Miléniovom vyhlásení, vytvoriť užšie vzťahy medzi WTO a ostatnými medzinárodnými organizáciami ako základný stupeň v procese dosahovania odlišného, trvalejšie udržateľného typu globalizácie, ktorý bude slúžiť v prospech spoločných cieľov a v záujme dosiahnutia plne zosúladených kritérií so zreteľom na problémy rozvoja; je presvedčený o tom, že v tejto súvislosti by mali všetky členské štáty WTO nevyhnutne dodržiavať pravidlá Medzinárodnej organizácie práce; 31. je presvedčený o tom, že úzka spolupráca medzi EÚ a USA je nevyhnutná pre úspech súčasných rokovaní, ako aj pre účinné fungovanie mnohostranného obchodného systému, a že Kongres USA by mal rozšíriť svoj rokovací mandát a odsúhlasiť obnovenie členstva USA vo WTO; trvá však na tom, aby zapojenie všetkých členských štátov WTO, najmä skupín G-20 a G-90, do rozhodovacieho procesu malo naďalej prvoradú dôležitosť; 32. plne podporuje inštitucionalizáciu parlamentov v rámci WTO na účely posilnenia demokratickej legitimity a transparentnosti pri rokovaniach WTO, keďže poslanci môžu predstavovať dôležité spojenie s občanmi, najmä ako zdroj informácií a odpoveď na ich záujmy; víta v tejto súvislosti vyhlásenie, ktoré prijala parlamentná konferencia o WTO, ktorá sa konala v dňoch 24. až 26. novembra 2004 v Bruseli a rozhodnutie, aby sa nasledujúca parlamentná konferencia spolu s ministerskou konferenciou konala v Hongkongu v decembri 2005; 33. verí, že je potrebné, aby všetky európske inštitúcie úzko spolupracovali v záujme dosiahnutia uspokojivých výsledkov a preto vyzýva Radu a Komisiu, aby naďalej presne informovali Európsky parlament, aj počas rokovaní v Dohe a počas ministerskej konferencie v Hongkongu, zapájali ho do nadchádzajúcich diskusií a umožňovali jeho prístup k dokumentom tzv. Výboru 133; 34. poveruje svojho predsedu, aby toto uznesenie postúpil Rade a Komisii, parlamentom členských štátov a pristupujúcich a kandidátskych krajín, generálnemu riaditeľovi WTO a predsedovi Medziparlamentnej únie. [1] Ú. v. EÚ C 77 E, 26.3.2004, s. 393. [2] Ú. v. EÚ C 74 E, 24.3.2004, s. 861. [3] Ú. v. ES C 177 E, 25.7.2002, s. 290. [4] Ú. v. ES C 189, 7.7.2000, s. 213. [5] Ú. v. ES C 296, 18.10.2000, s. 121. [6] Ú. v. ES C 343, 5.12.2001, s. 96. [7] Prijaté texty, P6_TA(2005)0066. [8] Ú. v. ES C 112 E, 9.5.2002, s. 326. --------------------------------------------------